《长安少年行》
南北朝·沈炯

长安好少年，骢马铁连钱。陈王装脑勒，晋后铸金鞭。

步摇如飞装，宝剑似舒莲。去来新市侧，遨游大道边。

道边一老翁，颜鬓如衰蓬。自言居汉世，少小见豪雄。

五侯俱拜爵，七贵各论功。建章通北阙，复道度南宫。

太后居长乐，天子出回中。玉辇迎飞装，金山赏邓通。

一朝复一日，忽见朝市空。扶桑无复海，昆山倒向东。

少年何假问，颓龄值福终。子孙冥灭尽，乡闾复不同。

泪尽眼方暗，髀伤耳自聋。杖策寻遗老，歌啸咏悲翁。

遭随各有遇，非敢访童蒙。

作者简介：南朝陈吴兴武康人，字礼明，或作初明。沈瑀孙，沈续子。少有文名。仕梁，为尚书左户侍郎、吴令。侯景陷建康，景将宋子仙欲委以书记，坚辞，几被杀。后入王僧辩幕府，羽檄军书，皆出其手。西魏陷荆州，被虏。以母在南，上表陈情，获归淮南。陈武帝即位，加通直散骑常侍，预谋军国大政。文帝又重其才，会寇乱，欲使因是立功，加明威将军，遣还乡里收合徒众，以疾卒于吴中，时年五十九。谥恭子。